text: Kuue kadunukese isikud õnnestus kindlaks teha ning leida ka nende sugulased, kes elavad Venemaal ja Ukrainas. «Säilmete väärikaks matmiseks ja tuvastatud langenute omastega suhtlemiseks on kaitseministeeriumil kokkulepe MTÜ-ga Vironia, kellele antakse säilmed oktoobri esimeses pooles üle pärast seda, kui kaitseministeerium on säilmetele hankinud sobivad kirstud. Seejärel korraldab MTÜ Vironia punaarmeelaste säilmete matmise Maardu kalmistule ning teavitab ka langenute teadaolevaid sugulasi ümbermatmisest. Täpse ümbermatmise aja otsustab Vironia,» rääkis kaitseministeeriumi pressiesindaja Peeter Kuimet.